Сирием и Iуфэхэм
«Совет Союзым и Флотым и Адмирал Кузнецов» кхъухьлъатэзехьэ крейсер хьэлъэр Сирием и Iуфэхэм кIуэну зэрежьар хэIущIыIу хъуащ.
АрщхьэкIэ абы жыжьэуи и закъуэкъым: кхъухь гуп и гъусэщ. Псалъэм и хьэтыркIэ, щIыгъущ урысей флотыр зэрыгушхуэ «Пётр Великий» атом ракетэзехьэ хьэлъэр, апхуэдэу «Вице-адмирал Кулаков», «Североморск» кхъухьышхуэхэр, абыхэм я дэIэпыкъуэгъухэр. ПсыщIагъырыкIуэхэм я гугъу ящIыркъым, хабзэу зэрыуващи. Хуэдгъэфащэ къудейщ, ауэ жытIэнщ «Смоленск» атом псыщIагъырыкIуэ крейсерым (ари Ищхъэрэ флотым щыщщ) псы Iуфэм куэдкIэ пэжыжьэ нэщанэр «Гранит» ракетэмкIэ ипэIуэкIэ хьэбэсабэу зэрызэхикъутар. Ар апхуэдизу Iуфэм пэжыжьэ нэщанэ нэхъапэм зэи еуакъым.
Апхуэдэ «Гранит»-хэмкIэ зэщIэузэдащ «Адмирал Кузнецов» «Пётр Великий» кхъухьхэри. Абыхэм зэ уэгъуэкIэ зэуэ яутIыпщыфынущ апхуэдэ ракетэу 32-рэ. Ахэр хухэхащ IэщэкIэ лъэщу зэщIэузэда кхъухь гупхэм япэщIэтыным.
Абы къыдэкIуэу а махуэ дыдэм гъуэгу техьащ Хы Хуэмым и кхъухь гупи — «Адмирал Трибуц», «Быстрый», «Алатау». Ауэ, зэрыжаIамкIэ, ахэр здэкIуэр Хыщхъуэ (Средиземнэ) тенджызыркъым, атIэ Индие хым и къухьэпIэ лъэныкъуэрщ. ИтIани ар Сирием зэрыпэгъунэгъур зэбгъэщIэн щхьэкIэ глобусым уемыплъми хъунущ.
Абдежи щиухыркъым. ЗекIуэ ежьащ Балтие флотым и «Бойкий», «Стойкий» корветхэри. ТIу фIэкIа мыхъуми, ахэр Урысей флотым и иджырей дыдэ кхъухьхэщ — псым щытехьар 2013 — 2014 гъэхэрщ. ЗдаунэтIами иджыри тэмэму дыщыгъуазэкъым. Ауэ, зэрыгурыIуэгъуэщи, щыхуей дыдэм я гъуэгур яхъуэжыфынущ. Аращи, ахэри Сирием и Iуфэхэм къыщыхутэнкIэ хъунущ. Псори зэлъытар щытыкIэм зэрызиужьырщ.
УГЛАНОВ Андрей.
«Аргументы недели»
